Ixef wis kraḍ: Allus yeqqnen ɣer ugbur ameɣnas. Wwin-ten ḍeggren-ten ɣer leḥbas di lbaṭel. Ur ukiren ur nγin, maca imi xedmen timesbaniyin anda id-nnan tiktiwin-nsen d wamek ttxemmimen, ttnadin, ttnaḍaḥen. Nnan-d amek i bɣan ad tili tmurt-nsen, imi daɣen ttzuxxun refden annay amaziɣ. D ayen i yeǧǧan ameḥbus deg waffiren-agi neɣ deg tezlit-agi s umata, yessteqsay iman-is ɣef wacu yexdem imi yekcem ɣer lḥebs, yettwacureɛ war asemmres n lqanun. S wakka ad nefhem belli awal “tafat” yettuɣal ɣer tlelli i yettnadi umeḥbus. Ma yella d awal “ṭṭlam” akken ad iwehhi ɣer lxuf d tuggdi d wussan berriken i yettidir gar ṛṛebɛa n lehyuḍ, ɣer unuɣni d leḥzen it-izedɣen.